  Виталий Пронин Кылем шутэтскон нуналъёсы ёросъёсысь командаос Гурт шудонэ пыриськон понна вожвылъяськонзэс мытӥзы. Тол шудонъёслэн пуссы.24-тӥ Гурт тол шудонъёс Пичи Пурга черкогуртын вуоно арын февраль толэзь пумын ортчозы. Кылем шутэтскон нуналъёсы командаен шудонъёслы кутскон сётэмын ни. Вань ёросъёс 3 зоналы люкемын. Ас зонаосазы вормисе потэмъёс Гурт шудонэ мынозы ке, 2-тӥ интые потэмъёс мукет зонаосысь 2-тӥ интые потэм командаосын пумиськылозы. Отын вормисьлы гинэ удалтоз Гурт шудонэ пыриськыны.Яр каргуртэ люкаськылӥзы баскетболэн шудӥсь воргоронъёс - Яр, Дэри, Глазов, Юкаменск, Балезино но Дэбес ёросъёсысь командаос. 2 нунал ӟырдыт нюръяськемзы бере вормисьёс луизы Дэри ёросысь воргоронъёс, 2-тӥ но 3-тӥ интые потӥзы Яр но Дэбес ёросъёсысь командаос. Мукет зонаосысь баскетболистъёс 16-тӥ-17-тӥ декабре Сигаевоын но Ува каргуртын пумиськылозы.Командаен шудӥсьёс зонаосын вожвылъясько ке, шашки-шахматэз яратӥсьёс ваньзы ӵош шудо. Озьы 16-тӥ-17-тӥ декабре Дэбесын ортчоз шахматэн шудонъя ӵошатскон, 23-тӥ но 24-тӥ декабре Уваын - шашкиен. Кужмоосыз 5 командаос Гурт шудонъёсы мыныны путёвка утозы.Валентина Емельянова  